Potrivit cotidianului Evenimentul Zilei, care citează din dosarul de urmărire penală, un astfel de exemplu este al agentei Gabriela Gaie de la Serviciul Poliţiei Rutiere pe care Mureşan o suspecta că ar fi „colaborat” cu inspectorii de la Corpul de Control al Poliţiei Române.

Într-o discuţie din data de 18 august 2014, surprinsă de microfoanele montate de procurorii DNA în biroul şefului lui Mureşan, comisarul îi dă ordine subordonatului său, Roberto Hasnăş.

„Păi, fă-o să se sinucidă …”, îi spune Ovidiu Mureşan şefului de la Rutieră, cu referire la agenta Gaie. Replica lui Hasnăş a fost una pe măsură. „Păi nu-i fac toată ziua, tot o omor, am trimis- o singură … o trimit singură să-şi rupă capul, şefu’. … Uitaţi-vă vă rog la planificare, că i-am băgat trei zile de noapte, i-am băgat … o bag de noapte, o bag cu unu’, o bag cu altul, să fie gelos bărbatu-so … ce să mai fac, să pun pe unu să o f…, să o filmeze? Ce dracu’, bat-o soarele …”. Inspectorul şef nici nu vrea să audă şi îi cere lui Hasnăş să continue cu presiunea, spunându-i: „… Îi pita şi cuţitu’ la tine în mână, taie-i … găseşte soluţii …”.

În altă discuţie ambientală din biroul şefului IPJ Bistriţa, din data de 1 septembrie 2014, inspectorul şef Ioan Ovidiu Mureşan „continuă operaţiunea de calomniere a subordonatei Gaie Gabriela, relatându-le interlocutorilor …” cuvinte care nu mai pot fi reproduse.

Cei doi interlocutori erau şeful Serviciului Criminalistic, comisarul Marius Şugar, şi şeful Serviciului Cabinet, comisarul şef Ioan Valer Andreica. Aceştia nu au replicat în niciu fel.

Tot în aceeaşi zi, şeful de la Circulaţie, Roberto Hasnăş, discută cu comisarul Mureşan şi îl informează că presiunea a dat roade: „Ştiu, şefu’, de aceea i-am zis eu, ieri: «Tu c..vă ce eşti. Tu, mă, din cauza ta nu stau eu liniştit lângă nănanşi la nuntă, tăt ies afar’, mi-ai f… nunta …». Am zis: «Am eu grijă de tine» …”. Hasnăş era nemulţumit de faptul că, fiind la o nuntă, a fost sunat de Ovidiu Mureşan, care i-a reproşat că agenta nu îşi face datoria: „Era stresată, plângea acolo la calculator … da’ am eu grijă de ea, o bag în teroare din aia, deci tăt să plângă tătă ziua, tătă ziua numa’ plânge … nesimţită ordinară şi c…”.

Mi multe accidente rutiere soldate cu morţi sau răniţi grav au fost mutate din pix, de pe drumuri judeţene sau comunale pe drumuri forestiere, astfel încât „şefii” de la Bucureşti să nu afle nimic. Un astfel de exemplu este un accident din data de 21 august 2014. Comisarul şef Hasnăş a încercat să „mute” locul unde a avut loc evenimentul rutier, dar martorii oculari au refuzat să dea declaraţii mincinoase.

Poliţistul care a fost trimis la faţa locului, Dănuţ Banc, a avut misiunea de a-l îndepărta de la faţa locului pe un alt agent, Bolbos, care era considerat cinstit: „Ăla-i un tâmpit, Bolbos, ţâpă-l dracului de acolo, de prostul dracului … stabileşte că-i pe Drumul Romanilor acolo, cu martori, cu tot ce trebe”.

Comisarul şef Hasnăş i-a cerut agentului Banc să reaudieze toţi martorii şi să-i determine să mintă, pentru a modifica locul producerii accidentului. „Dănuţ, îl chemi de urgenţă (pe martorul Hăngănuţ – n.r.) şi vorbeşti tu cu el, aşa cum trebe, mă înţelegi … fii băiat deştept, că ăla dacă-i beat nu ştie bine … Dănuţ, scoate-o acolo pe drumul ăla, înţelegi”.

Accidentul nu a putut fi mutat deoarece martorii oculari nu au vrut să mintă pentru a fi pe placul poliţiştilor.